Nordjylland tilsmiles fredag af sol i massevis, men weekenden bliver en våd omgang.

Mens de sydlige dele af Danmark torsdag aften dækkes af sne, venter der i Nordjylland en aften og nat uden nedbør men med frysende temperaturer. Nattefrosten er et varsel om at vi har en kold, men flot fredag i vente. Solen kommer til at dominere, men temperaturerne kommer i løbet af dagen højst op på 3 plusgrader. Vinden bliver jævn til frisk fra nordvest. Til aftentid falder temperaturen igen til omkring frysepunktet og natten til lørdag forventer TV 2 Vejret at de nordjyske termometre skal helt ned og snuse til syv frostgrader. Men så tager plusgraderne - og regnen - også over. Lørdag og søndag bliver lune, men våde dage. Et større regnvejr kommer på besøg lørdag, og det afløses af endnu et søndag. Prognoserne for mandag og tirsdag er mere usikre, men tegner lige nu et billede af, at mandag bliver våd som weekenden mens tirsdagens vejrkamp vindes af solen.